JELÖLT, LISTA ÁLLÍTÁSA

A **NEMZETISÉGI**

ÖNKORMÁNYZATI VÁLASZTÁSON

2019. október 13-án, a helyi önkormányzati képviselők és polgármesterek választásával azonos napon, [**a nemzetiségek jogairól szóló 2011. évi CLXXIX. törvény**](http://njt.hu/cgi_bin/njt_doc.cgi?docid=139819.348416) (a továbbiakban: Nektv.) 1. melléklete szerinti tizenhárom (bolgár, görög, horvát, lengyel, német, örmény, roma, román, ruszin, szerb, szlovák, szlovén, ukrán) nemzetiséghez tartozó választópolgárok megválasztják a települési, területi és az országos nemzetiségi önkormányzatok képviselőit is.

## A választás kitűzése

A nemzetiségi önkormányzati képviselők 2019. évi általános választását nemzetiségenként a Nemzeti Választási Bizottság [**183/2019. számú határozatában**](https://www.valasztas.hu/hatarozat-megjelenito/-/hatarozat/183-2019-nvb-hatarozat-a-nemzetisegi-onkormanyzati-kepviselok-2019-evi-altalanos-valasztasanak-kituzese-targyaban) tűzte ki.

Az NVB, egyezően a 2014. évi választásokkal, a települési nemzetiségi önkormányzati képviselők választását kizárólag azokon a településeken tűzte ki, ahol a 2011. évi népszámlálás adatai alapján az adott nemzetiséghez tartózó személyek száma legalább 25 fő volt.

Területi nemzetiségi önkormányzati képviselők választása a fővárosban, illetve a megyékben akkor került kitűzésre, ha a kitűzött települési választások száma az érintett közigazgatási egységben legalább tíz volt.

Mivel az országos nemzetiségi önkormányzati képviselők választásának kitűzését a jogalkotó nem köti külön feltételhez, az minden nemzetiség tekintetében kitűzésre került.

**A választás kitűzése nem egyenlő a választás megtartásával**, a kitűzés ellenére a települési nemzetiségi önkormányzati képviselők választását csak akkor lehet megtartani, ha legalább annyi jelölt van, mint a megválasztható képviselők (3 vagy 5 fő) száma.

## Települési nemzetiségi önkormányzati képviselőjelölt

A települési nemzetiségi önkormányzati képviselőválasztáson a település egésze egy választókerületet alkot.

A települési nemzetiségi önkormányzati képviselő jelöléséhez a választás kitűzésének napján – 2019. július 30-án – a nemzetiségi névjegyzékben szereplő választópolgárok öt százalékának, de legalább öt választópolgárnak az ajánlása szükséges. Az egyes településeken a jelöltté váláshoz szükséges érvényes ajánlások számát a Nemzeti Választási Bizottság [**183/2019. számú határozatának**](https://www.valasztas.hu/documents/20182/2045078/183per2019%2BNVB%2Bhat%C3%A1rozat%2Bmell%C3%A9klete.pdf/d164aac4-535d-52f4-5253-899e82cb715a) melléklete nemzetiségenkénti bontásban tartalmazza.

|  |
| --- |
| **Kitűzött nemzetiségi választások****TÖKÖL vonatkozásában** |
| **Nemzetiség** | **Népszámláláskori létszám** | **választópolgárok száma a kitűzéskor** | **szükséges ajánlások száma** | **megválasztható képviselők száma** |
| **HORVÁT** | 206 | 129 | 7 | 5 |
| **NÉMET** | 157 | 66 | 5 | 3 |
| **ROMA** | 188 | 6 | 5 | 3 |
| **ROMÁN** | 35 | 2 | 5 | 3 |
| **SZERB** | 111 | 114 | 6 | 5 |

A választáson kizárólag valamely területi választási bizottság vagy a Nemzeti Választási Bizottság által jelölő szervezetként jogerősen nyilvántartásba vett nemzetiségi szervezet állíthat jelöltet. A jelölő szervezet nyilvántartásba vételével kapcsolatos részletes tájékoztatás a [www.valasztas.hu](http://www.valasztas.hu) weboldaon található. Két vagy több jelölő szervezet közös jelöltet is állíthat.

Egy személy csak egy településen fogadhat el jelölést.

FONTOS! Jelölt csak az adott nemzetiségi névjegyzékben szereplő személy lehet, ha
- a helyi önkormányzati képviselők és polgármesterek választásán választható és
- a nemzetiségi önkormányzati képviselők 2014. évi általános választásán, valamint az ezt követő időközi választásokon nem volt más nemzetiség jelöltje.

A jelöltként indulni szándékozó személynek az ajánlóív igénylésére szolgáló [**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1) **jelű formanyomtatványon** nyilatkozatnia kell arról, hogy a nemzetiség képviseletét vállalja, és a nemzetiségi közösség nyelvét beszéli, kultúráját és hagyományait ismeri.

## Ajánlás

Települési nemzetiségi önkormányzati képviselőjelöltet ajánlani csak az illetékességgel rendelkező - ***az indulás helye szerinti –*** helyi választási iroda által kiadott, sorszámmal ellátott ajánlóíven lehet.

## Az ajánlóívek igénylése

**Ajánlóívet** a jelölő szervezetként **jogerősen nyilvántartásba vett nemzetiségi szervezet** – a képviseletére jogosult személy útján – az [**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1) **jelű formanyomtatványon igényelhet**. Az A6 jelű formanyomtatványt az indulás helye szerinti választási irodában bárki, meghatalmazás nélkül leadhatja.

Fontos, hogy ajánlóívet csak olyan választópolgár számára lehet igényelni, aki az **igény benyújtásakor a fent meghatározottak szerint választójoggal rendelkezik**.

Jogszabályba ütközik az ajánlóív iránti igény, és emiatt **nincs mód az az ajánlóívek kiadására,** amennyiben az igény benyújtásakor

* ·a jelölő szervezet nyilvántartásba vétele még nem emelkedett jogerőre,
* ·a jelöltként indulni szándékozónak nincs választójoga,
* ·a jelöltként indulni szándékozó már fogadott el más településen települési nemzetiségi önkormányzati képviselőjelölést,
* ·a jelöltként indulni szándékozó a nemzetiségi önkormányzati képviselők 2014. évi általános választásán, valamint az ezt követő időközi választásokon volt más nemzetiség jelöltje.

Ha a jelölt több utónévvel rendelkezik, az A6 jelű nyomtatványon kérheti, hogy az ajánlóívek, a szavazólap, valamint a választások hivatalos honlapja csak az egyik utónevét tartalmazza. A jelölt kérheti továbbá, hogy az ajánlóívek, a szavazólap és a választások hivatalos honlapja ne tartalmazza a nevének részét képező „dr.” megjelölést.

## Az ajánlóívek átvétele

A helyi választási iroda legkorábban a szavazást megelőző 50. napon, azaz **2019. augusztus 24-én (szombaton) 8.00 és 16.00 óra között** adja át az igényelt mennyiségű ajánlóívet az igénylőnek. Ezt követően az ajánlóívek igénylésére és átvételére munkanapokon hivatali időben van lehetőség.

Az ajánlóívek átvételére

* a jelöltként indulni szándékozó választópolgár,
* az ajánlóív igénylésére szolgáló[**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1) jelű formanyomtatványon az ívek átvételére megjelölt személy;
* a jogerősen nyilvántartásba vett jelölő szervezet jogszabály szerinti képviselője

jogosult.

Az ajánlóíven szerepel a választás típusa, a jelöltként indulni szándékozó választópolgár neve, a jelölő szervezet neve, a választókerület megnevezése és a nemzetisége. Közös jelölt esetén a helyi választási iroda a közös jelöltet állító valamennyi jelölő szervezet nevét feltünteti. Az ajánlóív átadásáról a választási iroda átvételi elismervényt állít ki.

FONTOS! Az ajánlóívekről másolatot készíteni – még kitöltetlenül is – szigorúan tilos!

Az átvett ajánlóívek mellé a jelölt bejelentésének határidejéig, azaz **2019. szeptember 9-én 16.00 óráig pótlólag újabbak igényelhetők**, újabb A6 jelű formanyomtatvány benyújtásával.

## Névviselés

Amennyiben az **ajánlóívek első alkalommal való kiadását követően megváltozik** a jelöltként indulni szándékozó választópolgár vagy a jelölő szervezet **neve**, az a pótlólag igényelt ajánlóíveken már **nem kerül átvezetésre**. A jelöltként indulni szándékozó választópolgár és a jelölő szervezet is, **valamennyi ajánlóíven és a szavazólapon is az első alkalommal kiadott ajánlóíven feltüntetett névvel fog szerepelni**, akkor is, ha a jelölt viselt neve a választás napjáig házasságkötés vagy egyéb okból megváltozik.

## Adatszolgáltatás az ajánlásra jogosult választópolgárokról

A helyi választási iroda – **az ajánlóív átadásával egyidejűleg** – ingyenesen átadja a jelölő szervezet számára a településen a jelölt ajánlására jogosult választópolgárok nevét és lakcímét. Az adatbázis teljes, mivel a Ve. 89. § (1) bekezdése szerinti adatkiadás megtiltása erre az adatszolgáltatásra nem terjed ki. Éppen ezért ezek az adatok kizárólag az ajánlások gyűjtésére használhatók fel, egyéb célú felhasználásuk, másolásuk, harmadik személy részére történő átadásuk szigorúan tilos.

A jelölő szervezetnek a kapott adatokat legkésőbb a szavazás napján, azaz **2019. október 13-án 16.00 óráig meg kell semmisítenie**, a **megsemmisítésről jegyzőkönyvet kell felvennie**, és a jegyzőkönyvet **2019. október 16-án 16.00 óráig** át kell adnia annak a helyi választási irodának, amelytől az adatokat átvette. (A megsemmisítésről készült jegyzőkönyv a jelzett határidőig, aláírt, szkennelt formában is leadható.) A megsemmisítési jegyzőkönyv mintája **[itt](https://www.valasztas.hu/documents/20182/2429554/Megsemmis%C3%ADt%C3%A9si%2Bjegyz%C5%91k%C3%B6nyv%2Bminta.rtf/ce19af91-d386-a332-2f5c-c19b7bf052a4?version=1.0)** érhető el, ennek használata azonban nem kötelező.

## Az ajánlások gyűjtése

A nemzetiségi névjegyzékben szereplő, a településen lakóhellyel rendelkező választópolgár az ajánlását az ajánlóíven adja le, amelyet nevének, személyi azonosítójának, magyarországi lakcímének feltüntetése mellett saját kezű aláírásával kell ellátnia. A választópolgár jelenlétében az adatait más is ráírhatja az ajánlóívre, azonban saját kezű aláírása ebben az esetben is elengedhetetlen feltétel.

A választópolgár több nemzetiségi jelöltet is ajánlhat, azonban egy jelöltet csak egy ajánlással támogathat.

Ajánlást az állampolgárok zaklatása nélkül bárhol lehet gyűjteni, az alábbi kivételekkel:

* az ajánlást gyűjtő és az ajánló munkahelyén munkaidejében vagy munkaviszonyból, illetve munkavégzésre irányuló más jogviszonyból fakadó munkavégzési kötelezettsége teljesítése közben,
* a Magyar Honvédségnél és a központi államigazgatási szerveknél szolgálati viszonyban levő személytől a szolgálati helyén vagy szolgálati feladatának teljesítése közben,
* tömegközlekedési eszközön,
* állami, helyi és nemzetiségi önkormányzati szervek hivatali helyiségében,
* felsőoktatási és köznevelési intézményben,
* egészségügyi szolgáltató helyiségében, valamint
* a tulajdonos előzetes, írásbeli hozzájárulásának hiányában közforgalom számára nyitva álló magánterületen.

FIGYELEM! Az ajánlási szabályok megsértésével gyűjtött ajánlás érvénytelen!

Az ajánlásért az ajánlást adó választópolgárnak előnyt adni vagy ígérni tilos!

Az ajánlóíven fel kell tüntetni az ajánlást gyűjtő személy nevét, személyi azonosítóját – ha nem rendelkezik személyi azonosítóval, a személyazonosságát igazoló hatósági igazolványának (személyazonosító igazolvány/útlevél/vezetői engedély) számát – és aláírását is.

Fontos, hogy a jelölő szervezetek kiemelt figyelmet fordítsanak arra, hogy az ajánlóíven az ajánlást gyűjtő pontosan adja meg az adatait.

Abban az esetben ugyanis, ha a gyűjtő az adatait hiányosan vagy hibásan rögzíti (pl. elírja a személyi azonosítóját, a viselt neve és a születési neve eltér, és ez utóbbit adja meg), az az ajánlóíven szereplő összes ajánlás érvénytelenségét okozza.

Felhívjuk a figyelmet, hogy a **Nemzeti Adatvédelmi és Információszabadság Hatóság (NAIH)** a választást megelőzően honlapján ([www.naih.hu](http://www.naih.hu)) **ajánlást tesz közzé a választásokkal kapcsolatos adatkezelésről,** amelynek figyelembe vétele minden érintett számára indokolt. A NAIH ajánlásai az alábbi linken tekinthetők meg: [**https://www.naih.hu/ajanlasok.html**](%C2%A0https%3A//www.naih.hu/ajanlasok.html)

## A települési nemzetiségi önkormányzati képviselőjelölt bejelentése

A települési nemzetiségi önkormányzati **képviselőjelöltet legkésőbb** a szavazást megelőző 34. napon, azaz **2019. szeptember 9-én 16.00 óráig kell bejelenteni** az ajánlóívek átadásával a nyilvántartásba vételre illetékes helyi választási bizottságnál.

FIGYELEM! Az ajánlások szakaszos leadására nincs lehetőség! A bejelentés alkalmával legalább annyi ajánlást kell leadni, amely eléri a jelöltállításhoz szükséges érvényes ajánlások számát.

A jelölt bejelentésére az [**E3**](https://www.valasztas.hu/documents/20182/2426998/Egy%C3%A9ni%2Bjel%C3%B6lt%2Bbejelent%C3%A9se%2B%28E3%29.pdf/a17309e8-0dbf-66b0-9780-fea7d9dd525d?version=1.1) **jelű formanyomtatvány** szolgál.

Az [**E3**](https://www.valasztas.hu/documents/20182/2426998/Egy%C3%A9ni%2Bjel%C3%B6lt%2Bbejelent%C3%A9se%2B%28E3%29.pdf/a17309e8-0dbf-66b0-9780-fea7d9dd525d?version=1.1) **jelű nyomtatvány**hoz lehet csatolni a jelölt arcképét, ha hozzájárul annak a választások hivatalos honlapján történő közzétételéhez. Ebben az esetben az álló formátumú fényképet JPEG kiterjesztésű, 240X340 pixel felbontású, álló formátumú fájlban kell mellékelni és a fájlt az alábbiak szerint kell elnevezni: „a jelölt személyi azonosítója\_foto”. A jelölt a nyomtatványon kérheti  továbbá nevének nemzetiségi nyelven való feltüntetését is a szavazólapon és a választások hivatalos oldalán, amit MS Word fájlban, nyomtatott nagybetűkkel kell mellékelni, és a fájlt az alábbiak szerint kell elnevezni: „a jelölt személyi azonosítója\_nemzetiseginev”.

## Az ajánlóívek leadása

**Az összes kiadott ajánlóívet vissza kell szolgáltatni 2019. szeptember 9-én 16.00 óráig** a helyi választási irodának. Azt az ajánlóívet, amely **nem tartalmaz ajánlást, legkésőbb** a szavazást megelőző 33. napon, azaz **2019. szeptember 10-én 16.00 óráig** kell visszaadni. Ajánlást nem tartalmazó ún. üres ajánlóív az, amely semmilyen adatot nem tartalmaz. Nem tekinthető üres ívnek az az ajánlóív, amelyen a beírt adatot áthúzták, kisatírozták, korrektorral vagy egyéb módon olvashatatlanná tették.

Az ajánlóíveket bárki, meghatalmazás nélkül átadhatja a helyi választási irodának.

FIGYELEM! Az ívek visszaszolgáltatására vonatkozó kötelezettség elmulasztása esetén a jelölt nyilvántartásba vételére illetékes helyi választási bizottság hivatalból eljárva bírságot köteles kiszabni. A bírság mértéke minden határidőben be nem nyújtott ajánlóív után 1 000 Ft. A választási bizottság által kiszabott bírság a jelöltet állító jelölő szervezetet, közös jelölt esetén a jelölt állításában részt vevő valamennyi jelölő szervezetet egyetemlegesen terheli.

A kötelezettség elmulasztására vonatkozóan kimentésre nincs lehetőség, a bírságot akkor is meg kell fizetni, ha az ajánlóívek a jelölő szervezeten kívül álló oknál fogva elvesztek vagy megsemmisültek (pl. azokat eltulajdonították).

## Az ajánlások ellenőrzése

A leadott ajánlásokat a jelölt nyilvántartásba vételére illetékes helyi választási bizottság mellett működő helyi választási iroda 3 napon belül ellenőrzi.

Az ellenőrzés során a jelöltet állító szervezet képviselője jelen lehet, az ellenőrzés folyamatát azonban nem zavarhatja.

Az ajánlások ellenőrzését csak addig kell folytatni, amíg az érvényes ajánlások száma el nem éri a jelöltséghez szükséges számot.

Ezen túl, amennyiben a jelöltként indulni szándékozó, illetve a jelölő szervezet kéri, az ellenőrzést végző választási iroda tájékoztatást ad az ellenőrzés eredményéről.

## A települési nemzetiségi önkormányzati képviselőjelölt nyilvántartásba vétele

Amennyiben a bejelentés a jogszabályi feltételeknek megfelel, a jelöltet a helyi választási bizottság – legkésőbb a bejelentéstől számított 4. napon – nyilvántartásba veszi.

Amennyiben a helyi választási bizottság a jelölt nyilvántartásba vételét az ajánlások elégtelen száma miatt elutasítja, a jelölő szervezet – a jelölt bejelentésére nyitva álló határidőig, azaz **2019. szeptember 9-én 16.00 óráig – pótlólag újabb ajánlóíveket igényelhet**, újabb A6 jelű nyomtatvány benyújtásával. A pótlólag összegyűjtött és határidőben leadott ajánlásokat hozzá kell számítani a korábban már leadott ajánlásokhoz.

## A közös települési nemzetiségi önkormányzati képviselőjelölt állítására vonatkozó szabályok

Két vagy több jelölő szervezet közös jelöltet is állíthat.

Az ajánlóívet a közös jelölt állításában részt vevő jelölő szervezeteknek együttesen kell igényelniük az [**A6**](https://www.valasztas.hu/documents/20182/2426998/Aj%C3%A1nl%C3%B3%C3%ADv%2Big%C3%A9nyl%C3%A9se%2B%28A6%29.pdf/8fb7b6c9-a241-fc73-a88b-225cf00c31d4?version=1.1) **jelű nyomtatványon**, és a közös jelöltet együttesen kell bejelenteniük az [**E3**](https://www.valasztas.hu/documents/20182/2426998/Egy%C3%A9ni%2Bjel%C3%B6lt%2Bbejelent%C3%A9se%2B%28E3%29.pdf/a17309e8-0dbf-66b0-9780-fea7d9dd525d?version=1.1) **jelű nyomtatványon**. Egyebekben a közös jelölt állításának szabályai azonosak az önálló jelölt állítására vonatkozó szabályokkal.

## A települési nemzetiségi önkormányzati képviselőjelölt kiesése

A települési nemzetiségi önkormányzati képviselőjelölt kiesik, ha a jelölt

* elhunyt,
* a választójoga megszűnt,
* jelölő szervezetét a Nemzeti Választási Bizottság törli a jelölő szervezetek nyilvántartásából,
* 2019. október 12-én 16.00 óráig a jelölésről az [L7](https://www.valasztas.hu/documents/20182/2422993/Jel%C3%B6lt%2Blemond%C3%A1sa%2B%28L7%29.pdf/1732fc8e-2c7e-dc1f-e9e7-ec9d0278f89c) nyomtatványon lemond.

A lemondó nyilatkozatot a helyi választási irodához kell eljuttatni, személyesen vagy meghatalmazott által. A lemondás a nyilatkozatnak a választási iroda általi átvételével hatályosul, feltéve, hogy a benyújtás a fentiekben jelzett határidőig megtörtént. A lemondással kapcsolatos jogértelmezést a [**4/2018. NVB iránymutatás**](https://www.valasztas.hu/4/2018.-szamu-iranymutatas) tartalmazza.

\*\*\*\*A nyomtatványok a nyomtatvány nevében szereplő betűjelre kattinva letölthetők!